สวัสดีค่ะ ดิฉันมีปัญหาประจำเดือนมาไม่ปกติตั้งแต่เริ่มๆเป็นประจำเดือนใหม่ๆ ประมาณอายุ 14-15 ปี ตอนนี้อายุ 23 ปี ยังไม่เคยมีเพศสัมพันธ์ค่ะ ประจำเดือนจะมานาน ช่วงแรกเคยติดต่อกันหลายเดือน แต่มาแบบกระปิดกระปอย ตอนนี้ดีขึ้นเป็นมาเดือนละสองครั้ง แต่ครั้งนึงก็นานค่ะ 8-11 วันต่อครั้ง มาไม่มาก แต่ก็จะมีวันที่มามากของแต่ละครั้งอยู่สัก 2-3 วันค่ะ ไปหามาหลายที่ทั้งโรงพยาบาลเอกชน และคลินิกต่างๆ มีการซาวด์ดูมดลูก ก็พบว่าไม่ปกติอะไร เลยให้กินยาคุม ที่แรกให้กิน 3 เดือน พอกินก็ปกติค่ะ แต่หยุดยาสักพักก็กลับมาเป็นอีก พอไปหาที่อื่นก็ให้กินยาคุมเป็น 6 เดือน และอีกที่เพิ่มเป็น 1 ปีตามลำดับค่ะ เลยอยากทราบว่ามีแค่การรักษาแบบทานยาคุมนี้อย่างเดียวหรอคะ หรือควรไปหาที่ตรวจให้ละเอียดกว่านี้มากกว่าการซาวด์ เพราะซาวด์แล้วก็ปกติ จะตรวจภายในคุณก็บอกว่าไม่เคยมีเพศสัมพันธ์มาก่อน ตรวจให้ไม่ได้ค่ะ
สวัสดีค่ะ ประจำเดือนแบบที่เป็นรอบเดือนปกตินั้นควรจะมาทุกเดือน ห่าง 22-35 วันจากรอบก่อน มาแต่ละครั้งประมาณ 3-7 วันแล้วหยุดสนิท ไม่มีออกผิดปกติระหว่างรอบเดือนอีกการที่ประจำเดือนมานาน เกิน 7 วันต่อครั้งนั้น อาจจะจัดว่าเป็นเลือดออกผิดปกติจากรอบเดือนได้ ซึ่งสาเหตุที่พบได้บ่อยเช่น เนื้องอกมดลูก เนื้องอกรังไข่ชนิดสร้างฮอร์โมน ฮอร์โมนรังไข่ที่ถูกสร้างมาไม่สมดุล หรือความผิดปกติของการทำงานของไทรอยด์ซึ่งการรักษาต้องรักษาตามสาเหตุนั้นๆ การกินยาคุมอาจจะช่วยรักษาภาวะที่เกี่ยวกับมดลูกหรือรังไข่ ที่เป็นเลือดออกจากภาวะฮอร์โมนทำงานผิดปกติได้ แต่ถ้าเป็นสาเหตุที่เป็นก้อนเนื้องอกที่ยังไม่ได้รับการรักษาหรือตัดออกและการกินยาคุมได้ไม่อยู่ก็จะยังมีอาการกลับมาตลอดดังนั้นถ้ากินยาตามที่แพทย์สั่งมาแล้ว ยังมีอาการเป็นอยู่ตลอด สามารถกลับไปพบแพทย์เพื่อตรวจซ้ำหรือตรวจเพิ่มเติมได้ เพราะในบางครั้งเมื่อเวลาผ่านไปก็อาจจะตรวจพบอะไรได้มากขึ้น ซึ่งถ้ายังมีอาการอยู่ไม่หายไป แพทย์อาจจะส่งต่อพบแพทย์เฉพาะทางด้านสูตินรีเวชต่อไปค่ะ